विष्णुस्मृतिः/एकाशीतितमोऽध्यायः
नान्नं आसनं आरोपयेत् । । ८१.१  । ।

न पदा स्पृशेत् । । ८१.२  । ।

नावक्षुतं कुर्यात् । । ८१.३  । ।

तिलैः सर्षपैर्वा यातुधानान्विसर्जयेत् । । ८१.४  । ।

संवृते च श्राद्धं कुर्यात् । । ८१.५  । ।

न रजस्वलां पश्येत् । । ८१.६  । ।

न श्वानं  । । ८१.७  । ।

न विड्वराहं  । । ८१.८  । ।

न ग्रामकुक्कुटं  । । ८१.९  । ।

प्रयत्नात्श्राद्धं अजस्य दर्शयेत् । । ८१.१०  । ।

अश्नीयुर्ब्राह्मणाश्च वाग्यताः  । । ८१.११  । ।

न वेष्टितशिरसः  । । ८१.१२  । ।

न सोपानत्काः  । । ८१.१३  । ।

न पीठोपहितपादाः  । । ८१.१४  । ।

न हीनाङ्गा अधिकाङ्गाः श्राद्धं पश्येयुः  । । ८१.१५  । ।

न शूद्राः  । । ८१.१६  । ।

न पतिताः  । । ८१.१७  । ।

न महारोगिणः  । । ८१.१८  । ।

तत्कालं ब्राह्मणं ब्राह्मणानुमतेन भिक्षुकं वा पूजयेत् । । ८१.१९  । ।

हविर्गुणान्न ब्राह्मणा ब्रूयुर्दात्रा पृष्टाः  । । ८१.२०  । ।

यावदूष्मा भवत्यन्ने यावदश्नन्ति वाग्यताः   ।
तावदश्नन्ति पितरो यावन्नोक्ता हविर्गुणाः   । । ८१.२१  । ।

सार्ववर्णिकं अन्नाद्यं संनीयाप्लाव्य वारिणा   ।
समुत्सृजेद्भुक्तवतां अग्रतो विकिरन्भुवि   । । ८१.२२  । ।

असंस्कृतप्रमीतानां त्यागिनां कुलयोषिताम्  ।
उच्छिष्टं भागधेयं स्याद्दर्भेषु विकिरश्च यः   । । ८१.२३  । ।

उच्छेषणं भूमिगतं अजिह्मस्याशठस्य च   ।
दासवर्गस्य तत्पित्र्ये भागधेयं प्रचक्षते   । । ८१.२४  । ।